কাশ্মীরে বড় অভিযান সেনার, খতম জঙ্গি

ওয়েব ডেস্ক : ভূস্বর্গে ফের বড় সাফল্য ভারতীয় সেনার (Indian Army)। নিরাপত্তারক্ষীর সঙ্গে গুলির লড়াইয়ে খতম হল এক জঙ্গি (Terrorist)। এই অপারেশন চলাকালীন আহত হন এক সেনা আধিকারিক সহ তিন জওয়ান। ওই অঞ্চলে আরও জঙ্গি লুকিয়ে থাকতে পারে বলে অনুমান করা হচ্ছে। ইতিমধ্যে গোটা এলাকায় তল্লাশি শুরু করেছে সেনা।

সূত্রের খবর, জম্মু ও কাশ্মীরের (Jammu and kashmir) কুলগামে কয়েকজন জঙ্গি লুকিয়ে থাকার খবর এসেছিল নিরাপত্তাবাহিনীর কাছে। সেই মতো অভিযানে নামে সেনা ও সিআরপিএফ (CRPF)-এর যৌথ বাহিনী। ঘিরে ফেলা হয়েছিল গোটা এলাকা। এই পরস্থিতিতে পালানোর রাস্তা না পেয়ে ভারতের নিরাপত্তারক্ষীদের উপর গুলি চালাতে শুরু করে জঙ্গিরা। এর পাল্টা জবাব দেয় সেনাও।

আরও খবর : রাত পোহালেই উপরাষ্ট্রপতি নির্বাচন, শেষ মূহুর্তের প্রস্তুতি তুঙ্গে

দীর্ঘ গুলির যুদ্ধ চলার পর অবশেষে এক জঙ্গিকে খতম করে সেনা। তবে অনুমান করা হচ্ছে ওই এলাকায় আরও বেশ কয়েকজন জঙ্গি লুকিয়ে থাকতে পারে। অন্যদিকে এই অভিযানে এক আধিকারিক সহ তিন জওয়ান আহত হন। তাঁদেরকে চিকিৎসার জন্য পাঠানো হয়েছে হাসপাতালে।

প্রসঙ্গত, চলতি বছরের ২২ এপ্রিল জম্মু ও কাশ্মীরের পহেলগামে (Pahalgam) ঘটে গিয়েছিল ভয়াবহ জঙ্গি হামলা। মৃত্যু হয়েছিল ২৬ জন পর্যটকের। সেই ঘটনার পরে উপত্যকায় জঙ্গি নিধনে নেমেছে ভারতীয় সেনা (Indian Army)। প্রথমে এই হামলায় যুক্ত তিন জঙ্গিকে নিকেশ করা হয়। তার পরেও একাধিক জঙ্গিকে নিকেশ করা হয়েছে। এমনকি গত অগাস্ট মাসে একাধিক অনুপ্রবেশের চেষ্টা হয়েছিল। কিন্তু তা ব্যর্থ করে দেয় সেনা।